amanoisuno/poet huggingface dataset:
頌古十七首  其一七 釋宗演
年窮王老夜燒錢，斷送難逢下水船。懵底不知身到岸，隨他寒暑謾推遷。
偈二首  其一 釋道印
大雄山下虎，南山鼈鼻蛇。等閑撞著，抱賞歸家。若也不惜好手，便與拔出重牙。
偈二首  其二 釋道印
五五二十五，擊碎虛空鼓。大地不容針，十方無寸土。春生夏長復何云，甜者甜兮苦者苦。
頌古八首  其一 釋道印
霹靂未收聲，閃電不留影。三更月到窗，半夜驢覷井。快騎駿馬驟高樓，一塵不動須彌頂。
頌古八首  其二 釋道印
有伴即來，地闢天開。冷光重出匣，古路絕纖埃。萬象森羅齊合掌，須彌岌崿舞三臺。
頌古八首  其三 釋道印
握不成團撥不開，德雲幾度下崔嵬。有時行到海南岸，密密還從舊路回。
頌古八首  其四 釋道印
推倒扶起，覿面千里。唯小釋迦，風前按指。直饒海印發光，也是雪峯道底。遍界是文殊，遍界是慈氏。樓閣門開竟日閑，誰識善財童子。
頌古八首  其五 釋道印
接得與識得，誰復較錙銖。若問堂中事，堂中事轉疏。只如雲蓋悟去，又作麽蘇嚕蘇嚕。
頌古八首  其六 釋道印
大鵬摶風，蒼龍出海。手擡手搦，日上月下。霜雪嚴凝識歲寒，雙陸盆邊須喝采。
頌古八首  其七 釋道印
何必不必，方圓曲直。眉目分明，若爲辨的。影草既隨身，覿面當機疾。一雙孤雁忽高飛，兩隻鴛鴦還獨立。
頌古八首  其八 釋道印
踏破草鞋赤脚走，堂堂向外揚家醜。只知歛袂出人前，不覺衣穿露兩肘。
浴佛 釋悟本
今日當年佛降生，當年今日不多爭。若言八十還歸滅，有眼分明特地盲。
遣僧通嗣書 釋悟本
射殺南山老大蟲，行人從此路頭通。年來獵犬渾無用，卧對千峰與萬峰。
偈 釋悟本
乾闥婆王曾奏樂，山河大地皆作舞。爭如跛脚老雲門，解道臘月二十五。
偈 釋了性
一葦江頭楊柳春，波心不見昔時人。雪庭要識安心士，鼻孔依前搭上唇。
偈 釋智遠
從來打鼓弄琵琶，須是相逢兩會家。佩玉鳴鸞歌舞罷，門前依舊夕陽斜。
偈 釋如本
久雨不晴，戊在丙丁。通身泥水，露出眼睛。且道是什麽眼睛，林間泥滑滑，時叫兩三聲。
偈 釋如本
李四有錢不解飲，張三解飲又無錢。相招豐樂樓中看，不怕寒威雪滿天。
頌古三十一首  其一 釋如本
纔出胞胎便逸羣，周行七步獨稱尊。當時若見雲門老，不到如今累子孫。
頌古三十一首  其二 釋如本
殃崫雄雄方勇銳，瞿曇住住息風波。殺人作佛當頭劄，覆雨翻雲在剎那。
頌古三十一首  其三 釋如本
一花拈起便承當，正眼傳來不覆藏。今古流通無間斷，枝枝葉葉盡芬芳。
頌古三十一首  其四 釋如本
草衣木食道人高，傳得金襴意氣豪。此外已知無別法，剎竿倒處累兒曹。
頌古三十一首  其五 釋如本
達磨西來未足誇，少林捏目强生花。得皮得髓徒分別，妙性圓明本不差。
頌古三十一首  其六 釋如本
日面月面，靈光洞現。大地山河，南州北縣。雖是老婆心切，那知疑殺監院。
頌古三十一首  其七 釋如本
百丈野狐，兩耳卓朔。脫兮不昧，墮兮不落。不昧不落，何是何錯。若於當處不留情，萬里晴空步寥廓。
頌古三十一首  其八 釋如本
威音王佛是兒孫，王老當時開大言。黄蘗見機分主伴，典刑千古定宗門。
頌古三十一首  其九 釋如本
斬了貓兒問諗師，草鞋頭戴自知時。兩堂不是無言對，只要全提向上禨。
頌古三十一首  其一○ 釋如本
南泉麻谷與歸宗，道眼元來總不通。去禮國師瞻相好，區區只到半途中。
頌古三十一首  其一一 釋如本
大庾嶺頭功德成，謾言點眼訪知音。紅爐片雪明端的，象外風光照古今。
頌古三十一首  其一二 釋如本
浄瓶踢倒贏山子，體用全彰邁古今。洞徹玄關垂手處，到頭須是遇知音。
頌古三十一首  其一三 釋如本
特來設粥誇英俊，那知王老更風流。打破粥鍋呈醜拙，狸奴白牯一齊收。
頌古三十一首  其一四 釋如本
草戶柴門謝子來，躬身下拜笑眉開。深深密密親分付，莫道寶山空手回。
頌古三十一首  其一五 釋如本
臺山古路是人遊，箇箇尋婆問路頭。堪笑趙州纔勘破，寥寥千古使人愁。
頌古三十一首  其一六 釋如本
西來祖意問如何，柏樹庭前指似他。射虎不真徒沒羽，至今天下有誵訛。
頌古三十一首  其一七 釋如本
狗子無佛性，慈悲似海深。尋言逐句者，埋沒丈夫心。
頌古三十一首  其一八 釋如本
面門出入每相見，日月由來不識真。海岳慣遊知己少，反身歸卧嶺頭雲。
頌古三十一首  其一九 釋如本
似錦桃花滿樹紅，靈雲一見便心空。當時不遇玄沙老，爭得名喧宇宙中。
頌古三十一首  其二○ 釋如本
不出漫漫草路遮，出門猶更隔天涯。回機踏著通霄路，何處青山不是家。
頌古三十一首  其二一 釋如本
大方獨立峭巍巍，八面玲瓏萬象圍。正坐當軒無位位，圓通無礙應群機。
頌古三十一首  其二二 釋如本
小釋迦，大文殊。聞名號，任稱呼。藤條在握不能用，被他碧眼謾塗糊。
頌古三十一首  其二三 釋如本
家世拄杖，佛祖付囑。溈山寄來，香嚴發哭。父子投機，陽春雪曲。不是知音，大難相續。
頌古三十一首  其二四 釋如本
一喝驚天動地雷，海翻太華洞然開。巖頭膽喪魂飛也，謾道當時手搦擡。
頌古三十一首  其二五 釋如本
親兒棄了復何言，月在波心印碧天。獨有一身無繫累，困眠醒坐任隨緣。
頌古三十一首  其二六 釋如本
寶壽開堂推出僧，棒頭有眼要分明。滿城人瞎誰能曉，今古清風匝地生。
頌古三十一首  其二七 釋如本
須彌座上歛伽黎，海口潮音闡大機。世主大檀能藻鑒，靈山嘉會愈增輝。
頌古三十一首  其二八 釋如本
北斗藏身句，商量幾萬般。貪觀天上月，誰覺骨毛寒。
頌古三十一首  其二九 釋如本
一波纔動衆波隨，汩沒塵寰幾箇知。突兀須彌橫宇宙，縱橫妙用更由誰。
頌古三十一首  其三○ 釋如本
問來答去無偏黨，鐵壁銀山作麽通。縱奪臨機言話墮，遂令千古動悲風。
頌古三十一首  其三一 釋如本
匙挑不上，箸撥不開。合掌讚言，善哉善哉。
偈二首  其一 釋休
風動邪，幡動邪，風鳴邪，鈴鳴邪。非風鈴鳴，非風幡動。此土與西天，一隊黑漆桶。誑惑世間人，請看滅胡種。山僧不奈何，趁後也打鬨。瓠子曲彎彎，冬瓜直儱侗。
偈二首  其二 釋休
結夏時左眼半斤，解夏時右眼八兩。謾云九十日安居，贏得一肚皮妄想。直饒七穴八穿，未免山僧拄杖。
頌古四首  其一 釋休
恰如劊子氣雄豪，便向咽喉下一刀。五臟肝心皆砉出，方知王法不相饒。
頌古四首  其二 釋休
浄躶躶，赤洒洒。沒可把喏，可知禮也。
頌古四首  其三 釋休
放下屠刀處，棒打不回頭。雲自帝鄉去，水歸江漢流。
頌古四首  其四 釋休
趙州門前，毒蛇當路。踏著齩你，退步退步。
偈 尼法燈
觀音出，普賢入，文殊水上穿靴立。擡頭鷂子過新羅，石火電光追不及。
留題使宅眉壽堂 辛次膺
多病相如故倦遊，四年紆紱到三州。君恩乞與歸巖壑，何啻將軍得罷休。
次韻 廉布
避地來何所，窮山滄海邊。雄圖今寂寞，吾道昔迍邅。宴食甘粗飯，偷生忍擊鮮。鄉閭重回首，揮淚入淮天。
書事三首呈郎中機宜  其一 廉布
避地意何適，同時得二賢。才名誰敢並，蕭散或堪憐。濁酒寧非道，枯藤自會禪。尚須浮碧海，風月夜同船。
書事三首呈郎中機宜  其二 廉布
地僻春將半，僧房客暫休。連山花霧暗，半嶺竹雲愁。將士戈猶枕，書生筆屢投。黠羌兵未戢，上有自焚憂。
書事三首呈郎中機宜  其三 廉布
山路入雲煙，精藍滄海邊。崖沙留虎跡，石壁曳蛟涎。猿嘯千山寂，鳥驚半月絃。憂來非一事，種種上華巔。
次韻 廉布
當年對元夕，載酒向淮灣。寶瑟榮珠袖，青藜照玉山。蠻村當此夜，璧月獨臨關。尚憶追遊勝，蕭蕭雙鬢斑。
句 廉布
獨倚寒巖生意絕，任他桃李自成蹊。
悟性寺 潘正夫
亂山深處出樓臺，秋入群松萬壑哀。嵐翠逼人清似霧，灘聲落石響如雷。
題惠山 潘正夫
秋風蕭瑟浄巖扃，寂寂澄泉可鑒形。比色未饒先玉乳，試甘應合跨中泠。夢迴春草花猶落，雪灑松窗酒乍醒。須碾月團三百片，不辭來此汲泓渟。
澹巖六韻奉呈遜叔侍郎兼寄惠照禪老 潘正夫
祝融之南近湘濱，地出天開戡翠珉。金闕不關塵世路，丹葩爭發洞宮春。遲留杖履尋真慣，悵望煙蘿入夢頻。弈罷空懷爛柯客，雲深多失避秦人。高懸石棧仙風迥，靜對巖扉濯色新。借問時翁與禪伯，如何導往許爲鄰。
句 潘正夫
嶺開越嶠通交趾，路轉荆門入九疑。
存目 沈昭遠
詩題：無訟堂詩有序首句：欲爲袁人雪謗聲。
南峰庵 趙不群
庵枕青溪四面山，爐烟未斷日初殘。高僧丈室修然靜，案上楞嚴久不看。
乘暇率僚友訪澹山祇閱御書清談久之偶成以豁其思 黄同
棠陰蕭爽訟詞稀，乘暇齋莊一陟危。雲漢昭回神聖畫，珠璣晃燿古今詩。清談習習風聲起，薄噀霏霏雨脚垂。它日玉堂誇勝踐，畫圖應展淡山奇。
壬寅七月二十二日予因過東□少休壽聖時秋陽炎亢大□可憂遂題是絕以謁靈巖如有其靈一霈膏澤以惠斯民 曹省
英靈何事卧雲深，一舉曾空萬里陰。阡陌相望苗就槁，蒼生應待作商霖。
靈巖 呂源
憶別老君洞，今逾二十年。重來持漢節，又復冒蠻烟。風物總仍舊，霜髯徒自憐。不如歸去好，趣辦五湖船。
和張洵蒙亭詩韻 呂源
九溪漓水接瀟湘，萬壑千岩羅水旁。七星高聳生輝光，連天一色皆蒼蒼。倚江景物似錢塘，況有萬戶新醅香。古洞相對舉清觴，文淵遺迹徒悲凉。安得石枕與藤床，夢想昔人風味長。滿車薏苡勝琳琅，流傳千載事微芒。男兒生即志四方，將軍異代猶封王。感時撫事心茫茫，顧我豈有籌策良。報國志願不敢忘，此身未暇歸江鄉。
過武侯廟 陳古
群雄角逐自驅除，邂逅真龍起畏途。材並管蕭非亞匹，氣吞曹馬直庸奴。兩朝冠蓋尊元老，千載風雲屈壯圖。天欲鼎分終割據，可憐憂國竟捐軀。
臨漳臺 李則
亭枕臨漳一水陰，半空雲霧鎖寒林。山從天寶來鸞遠，基闢開元歷代深。
行縣憩九龍巖 黄朝散
金鱗玉角照人寒，何事清時此蟄蟠。甘澤不辭膏品物，奚慚濟濟舜朝官。
再過九龍巖 黄朝散
臘盡春來氣應和，豐年嘉瑞作民歌。一杯龍洞梅花酒，□破牢愁埒太阿。
睹丞相曾公爲桂帥時經過留題 黄朝散
龍巖重到臘殘天，欲訪丹成行滿仙。因睹曾公題刻妙，氣騰忠誼拂雲烟。
將到巖洞油雲忽作驟雨滂霈 黄朝散
寸心憂旱隱如焚，默念僖心閔雨勤。欲到九龍巖數里，霈然甘澤副油雲。
得雨移刻即止惜乎不廣 黄朝散
驟雨滂沱若救焚，痡瘏時暫慰勞勤。若教千里均霑渥，多稼看看勝□雲。
和阮倅正名九仙 黄朝散
采□形相異爲仙，識性誰知共一天。澤物度人均是道，瑞昭千載起祥烟。
和士曹曹文林省題九龍巖 黄朝散
不爲魚計伏藏深，鳴和奚慚鶴在陰。千里秋苗如普潤，何妨信史一書霖。
五年二月朔投曉到巖寺適值亡女忌日因而飯僧 黄朝散
沐雨衝風夜向晨，九龍巖畔報中春。行庖一供山僧飯，下咽甘□不笑貧。
題九龍巖 錢懷哲
瀟湘行邁遇初秋，何幸因官得一遊。無異醴陵三室洞，九仙羽客是吾儔。
福延院 許操
一山屈曲如回肘，前有虎眠當水口。陰森萬木綠參天，秀色崢嶸欲飛走。神仙渺邈不可問，簫鼓尚能喧耳否。朝風暮雨無歲年，應是蒼苔暗科斗。
句 劉彥祖
別後頻芳草，愁邊更落花。
雙溪驛 何恭直
唐山山下雙溪上，城堞參差圖不成。已許開簾見山色，何妨欹枕聽溪聲。疏泉尚想前賢意，美俗猶存太古情。試向丹樓望原野，青青菖葉正催耕。
祈雨洩潭 劉佖
未躍天衢卧寂寥，碧潭流溢海山腰。埋藏頭角雖多日，鼓動風雷在一朝。既若有心成變化，豈能無意澤枯焦。神蹤許爲蒼生起，願擊香車上九霄。
龍脊 陳似
峽水淵流測益深，砥平鼇脊介江心。簿書叢裏逢休假，雲水光中欣訪尋。拂石四題雞子卜，檥舟三聽竹枝音。時和撾鼓同民樂，快喜春陽逐衆陰。
經略龍圖開拓曾公巖景物一新遂爲諸巖之冠因成拙詩投之 楊損
陽巖高敞納晨曦，鶴駕雲軿或可期。神物雕鎸元入妙，人工開闢更增奇。須知水石清凉處，絕勝塵沙熱惱時。紅旆碧幢勞小駐，多慚下客濫追隨。
次陳彥育遊鍾山韻 周邦
雄壓吳頭控楚腰，千峯環拱冶城橋。黄旗紫蓋旋歸漢，古剎凄凉尚號蕭。北嶽經行匪濫巾，相陪來現隱淪身。春蘿秋桂還吾輩，白浪紅塵付若人。
郎官湖春日四首  其一 李祁
兩山收雨暗平沙，遮斷溪梅隔水花。留得烟林作圖畫，依稀松磴有人家。
郎官湖春日四首  其二 李祁
空山玉蕊照瓊瑰，到處尋花共往回。欲識春風最奇處，試來同看雨中梅。
郎官湖春日四首  其三 李祁
朦朧花影月黄昏，著意春風入酒痕。知是江梅喜佳客，倒垂花蕊照清樽。
郎官湖春日四首  其四 李祁
十日春陰到水亭，水邊楊柳一時青。梅花過盡桃花惡，乞取山礬入浄瓶。
題朱澤民山水 李祁
洞庭之南湘水東，青山奕奕蟠蒼龍。雲陽峰高七十一，欲與衡岳爭爲雄。我家近在雲陽下，來往看山如看畫。十年塵土走西風，每憶雲陽動悲咤。吳中勝士朱隱君，筆精墨妙天下聞。畫圖畫出湘江水，青山上有雲陽雲。雲陽山高湘水綠，十年不見勞心目。只今看畫如看山，萬里歸情寄鴻鵠。
句  其一 李祁
歸家勿憂御史雨，明月正滿郎官湖。
句  其二 李祁
詩應是遊戲。
送孫伯野 楊适
清議豈徒光四戶，直聲應已到三韓。黄門有手能批敕，太學無人爲舉幡。
雪 楊适
渡橋已看銀河凍，上馬爭如玉鳳飛。莫說兔園延賦客，不須鶴氅作仙衣。
梅 楊适
冷冷疏疏雪裏春，不輕吹笛付伶倫。出牆幽獨窺鄰女，臨水橫斜覽鏡人。
絕句 楊适
尖頭奴有五兄弟，十八公生四客卿。過我書齋無一事，似應終日待陶泓。
中秋夜與趙鼎臣狄端叔月下聯句句  其一 楊适
春草隔溪看。
中秋夜與趙鼎臣狄端叔月下聯句句  其二 楊适
冰肌銷瘦爲誰愁。
催妝詩 成郎中
一床兩好世間無，好女如何得好夫。高捲珠簾明點燭，試教菩薩看麻胡。
題資州東巖 鄭鋼
逕轉得幽谷，雲巖屹相向。谽谺偃重檐，彎環依疊嶂。緬想融結初，鎸鑱自天匠。了無斧鑿跡，但覺盤根壯。深可數千尺，廣逾八九丈。洞穴既窈窕，松門亦昭曠。廓舍三千界，中列五百像。巨楠布幢蓋，翠蔓垂帷帳。木靈不知名，境幽或難狀。我時馳征軺，奔走倦塵鞅。獲此一段奇，欣然愜微尚。欲去興未闌，行行重回望。
句 袁祹
金瓶芍藥三千朵，玉軸琵琶四百弦。
五馬山 李從訓
北山從何來，崑岷而鼻祖。並包河與江，考歷不能譜。近推連括蒼，繼乃至天姥。既而南入台，盤桓遂東下。嵯峨起東峁，沃洲兀牆堵。孟塘五山頂，樂祖舊遊處。時髦集松下，抵掌道今古。秀分爲五龍，駢首飲平楚。環縣如負扆，爲縣護生聚。隱岳聳其南，西隅列旗鼓。其間諸名流，晉宋最旁午。我慚貂尾續，於汝竟何補。登樓覽清秋，黄菊滿樽俎。持螯送新酒，醉爲山起舞。人生行樂耳，無徒與羊祜。
句 何絳
一江分兩界，二寺對雙蓬。
句 房與之
江水遠流千古恨，峽雲長作四時容。
戲作 陳彥才
賦命安能比鉅公，偶然年月與時同。只因日上爭些子，笑向連江作醉翁。
送吳將軍元瑜 李芬
秦皇寤寐茅盈語，銳意長生欲輕舉。徐福藥就仙骨成，雲海茫茫但延佇。東西日月秋復春，海變桑田更幾人。忽思重看舊寰宇，驂鸞直下江淮濱。布衣野叟不耕藝，自向琳宮操祓篲。祕語親書悟世人，一坐忽驚三十歲。淮南奉道聞真蹟，命使扁舟訪消息。畫手從來獨擅長，一見仙風心自得。歸來目斷蒼烟垠，三尺生綃醉墨翻。軸上神翁不解語，彷彿白鶴乘孤雲。海陵相望一千里，嗟我塵勞未云已。授書圯上會有期，誠心願取黄公履。
句  其一 莫蒙
火輪方擊轂，風劍已飛鋩。
句  其二 莫蒙
諸天互魔擾，救護世尊忙。
夢筆驛 姚宏
一宵短夢驚流俗，千里高名掛里閭。遂使晚生矜此意，癡眠不讀半行書。
黄石公祠 劉先生
我昔讀漢史，心師張子房。從容輔漢室，功成復翱翔。皆由受師訓，知進退存亡。我本田舍兒，本志在退藏。因緣遇真主，招聘助發揚。五年寄京國，心志不皇皇。亦由宿志定，萬事皆粃糠。今日得歸來，素志今得償。艤舟阿縣下，騎馬達祠堂。伏行仙遺像，我志愈激昂。誓歸東村住，心祈契空蒼。庶可見張子，侍翁入帝鄉。
題長興吳城 邵緝
高臺無地曲池平，漂泊勾吳宿古城。一岸溼雲沈夜色，四山凉葉下秋聲。
題神霄宮壁 李抱一
一粒金丹續命基，算來由我更由誰。神龜移入雲端去，彩鳳摶歸地母騎。溟涬浪中求白雪，崑崙山裏采瓊枝。只消千日工夫足，養個長稜八角兒。
獻詩 馬賢良
破敵將軍曉入燕，滿城和氣接堯天。油然靉靆三千里，洗盡塵氛二百年。
宣和五年二月初九日偶書呈如公妙空禪師  其一 朱濟道
二年催遣向東州，見盡東州水石幽。不把尋常費心眼，靈巖消得少遲留。
宣和五年二月初九日偶書呈如公妙空禪師  其二 朱濟道
東州山水亦堪遊，及至靈巖分外幽。會有定師能指示，直須行到寶峰頭。
宣和癸卯登浮光山 郝某
呼舟入境陟崔嵬，今日登臨慰昔懷。覽勝淩虛緣絕磴，憑高索句付磨崖。松聲夜落千年洞，山勢晴連萬里淮。仙蹟空遺丹井在，宦塵行歎老筋骸。
鐵袈裟 白彥惇
步繞危峯渡翠崖，捫蘿初上更崔嵬。他年若有尋真分，定結茅廬傍此臺。
靈巖 宋逸
抖擻塵衣訪古蹤，捫蘿涉嶮徹靈峰。寒堆泰岳千巖雪，清繞方山十里松。泉頂客回聞法鼓，雲堂僧起動齋鐘。如來元現因明處，直在人天第一重。
臨刑口占 邛州僧
宿業因緣人不知，如今啐啄與同時。今生歡喜償他了，來世分明不欠伊。夢幻色身從敗壞，閑田虛樹已生枝。休休休也歸家去，石女懷胎產一兒。
桃源 釋宗覺
深隱猶疑世上聞，桃花還洩洞中春。當時不得漁人入，將謂人問幾世秦。
詩一首 張珍奴
逢師許多時，不說些兒箇。及至如今悶，損我援筆末。
題汴邸 丁氏
西嶺雌雄鳥，雙雙覽德輝。陽臺遲雨散，滄海會塵飛。夜月參差玉，春雲窈窕衣。君王宴阿母，却寄碧桃歸。
句 蘄春鄉人
園客有絲難比甕，鮫人無杼自成綃。
句  其一 王輔
山光水色兩依依。
句  其二 王輔
莖抽銀線細，根結水晶寒。
句  其三 王輔
入堂無復見雙親，建此來寧似在神。
句  其四 王輔
陟彼南山采。
過浯溪觀中興磨崖因成一絕 李若虛
元顔文字照浯溪，神物於今長護持。崖邊尚有堪磨處，留刻中興第二碑。
還山招陳希韓 高登
乾坤莽回互，日月相盪摩。百年纔瞬息，萬類總么麽。是身非吾有，造物如我何。觸事會心少，幽棲廢興多。眷言意所適，樂此山之阿。修篁擢新幹，老木榮舊柯。谷聲傳地籟，松韻答天和。獨石介而安，寒泉淡無波。園蔬掇纖嫩，名果仍駢羅。紅綻著雨花，碧卷受風荷。隨意坐莓苔，絺衣掛薜蘿。得酒即酩酊，作詩苦吟哦。嘯長情浩蕩，舞短影婆娑。妻奴鹿門趣，黄綺商山歌。崎嶇路辭遥，迢遞誰見過。交親憶同調，出處矢靡他。每憐傷弓禽，因感赴燭蛾。無心更□□，試藝趁投戈。自覺此身浮，相看雙鬢皤。人事何時休，歸來勿蹉跎。
偕學子遊都嶠 高登
甲子歲秋杪，負罪西南馳。脚歷山萬重，身墜天一涯。茅茨蔽聚落，培塿圍孤埤。何處有洞天，玄真之所栖。維南頗挺拔，隱隱浮修眉。采菊東籬下，悠然一見之。欲往覺旌摇，兀坐嗟黏黐。彼美二三子，知我多愛奇。□□□□□，□□登翠微。天公喜我來，閣雨雲垂垂。坤靈喜我來，林壑迴春姿。山禽喜我來，上下鳴嚶吚。江梅喜我來，蓓蕾敷南枝。高興□幽尋，絕□□□□。□□□如許，鬰葱瑣煙□。誰遣衢聃徒，列此怪狀爲。□馮賢主人，痛□彌年非。我生逢百罹，不慕太廟犠。况從奪袍簡，欣若脫馬羈。投荒得勝踐，□與□分宜。清芬追六逸，餘齡寄三危。明時甘自誓，敢□□□詞。暫遊已難得，短畧仍易移。山脚趣回馭，□□□□□。□□意默契，欲下思懼遲。準擬供冥搜，草木□□□。□氣知多少，凄入詩人脾。暮途雙逕松，歸馬四□□。出沒山光裏，烏帽風披披。
歸途歎 高登
孫吳攄將略，申甫翰王家。腐儒要底用，歸種東陵瓜。
自歎 高登
平生無技能，素業□□□。□□□□□，世期躋唐虞。憤嘗獻瞽言，□□□□□。□□□□□，寧憚攀虎鬚。由此隔□□，□□□□□。□□□□□，□束如囚拘。索米無處□，□□□□□。□□□□□，漫不分賢愚。梁竦知徒勞，淵明奈□□。□書獄訟簡，沈迷眩鉛朱。□□□□□，窗几羅蛛絲。簡編殘□□，□□□□□。
思歸 高登
忽忽已秋杪，言歸欣有期。節物想吾廬，青蕊繁東籬。流匙白雲子，蘸甲黄鵝兒。對此憶羈旅，多應歌式微。喜慰倚門心，愁消舉案眉。稚子鬧檐隙，繞膝牽人衣。歸興念如許，兼程猶苦遲。明朝秋色裏，烏帽風披披。
似春閣 高登
二閣寧獨暖，萬家方號寒。何當放春去，和氣滿人間。
留別 高登
丈夫四方志，肯作兒女別。顧我差崛强，羨君真秀發。道義重千鈞，利名輕一葉。壯風吐虹蜺，忠誠貫日月。插劍露肝膽，看鏡念勳業。何當拔茅茹，同在陳力列。
冒寒行風雨有感 高登
號風撼枯枿，凍雨凝路塵。乾坤祕日月，八荒同一雲。遥知沙漠寒，黯淡愁殺人。天涯望不極，流涕滿衣巾。
陳少陽贈官 高登
憶昔靖康初，厄運會中微。嚴禁弛邊備，長驅來健兒。堂堂搗京闕，百萬呼鼓鼙。天地爲改色，日月晴晦迷。當宁猶未悟，聰明遭蔽欺。六賊久盤結，如山屹莫移。故人陳夫子，忠□□根資。拊髀惜機會，禍端良在茲。吾儕沐厚澤，顛危合扶持。不聞王蠋賢，絕脰由布衣。書成數千言，揮翰捷如飛。明朝伏闕下，儒冠翕相隨。种李奪兵權，憤痛社稷危。抱書再詣闕，慟哭聲猶悲。天意難遽回，人心□□離。時雍恣凶暴，縱兵欲屠之。馬前森利刃，此時命垂絲。要領兩不顧，相視情怡怡。虎口僅獲脫，好爵安能縻。俄起故鄉情，各歸天一涯。壯哉歐陽生，捨生誠所宜。聖主圖興復，忠誠蒙誅夷。宸心頃自責，疏節錄其遺。君乎死不亡，泉壤增光輝。魂氣鍾慶雲，體魄蒸靈芝。言言英烈在，昭昭星斗垂。蘭死則留芳，豹死則留皮。男兒倘得死，其死甘如飴。君死逾生榮，我生歎奚爲。九原如可作，微君誰與歸。
杜門 高登
故人方謝客，爲問意如何。午枕清風足，夜窗明月多。易招惟酒聖，難遣是詩魔。一榻君家事，何妨獨我過。
七夕 高登
天道杳難憑，人言殊不經。佳期傳七夕，歡事污雙星。女騃占蛛巧，兒癡托鵲靈。吾詩非好詆，聊與訂頑冥。
夢遊故山 高登
風際氅披鶴，雲根杖策鳩。幽棲知好在，歸夢故難留。山放數峯出，泉分一派流。把茅何日辦，縛屋護松楸。
送元大 高登
但得身長健，何妨鬢已華。胸中翻錦繡，筆下走龍蛇。作掾只三語，讀書空五車。卷懷良得計，去去卧煙霞。
辭餽金 高登
劉君政成□□□，闔境歡謠騰載道。民不見吏犬無聲，持以百錢勤父老。嗟我官卑志未伸，於人何德人稱好。騰牒當途願丐留，餽贐交馳雜金寶。天涯百指携空囊，號寒啼饑日相惱。可取無取未傷廉，爲念易污惟皓皓。不如買書惠泮宮，聊助賢侯采芹藻。別後青衿倘見思，窗前黄卷宜探討。
水漲謝邑宰送米 高登
心知一字不堪煮，矻矻窮年黄卷中。食粥由來未爲過，儲瓶况乃嗟屢空。令君好賢媲韓愈，賤子受賜慚盧仝。春水從教繞舍北，癡兒不復啼門東。
中秋月 高登
繡江再見中秋月，歲去月圓人尚缺。相望千里共嬋娟，苦恨亭亭照離別。今夕一尊誰與同，孟光舉案對梁鴻。衆雛立侍儼成列，以次持杯壽乃翁。乃翁看月揩病目，手足頑麻頭髮禿。但願團圞三十秋，不計東西與南北。
臨別示子 高登
不能枉道取富貴，是致爾輩愁饑寒。頻年別離情更惡，兩地狼狽心何安。從人數寄安否問，使我相思懷抱寬。平生竊歎曹家兒，臨歧莫墮雙闌干。
乞米 高登
臣饑欲死侏儒飽，方朔誰憐是歲星。館下諸生笑豐暖，江頭漁父誚清醒。魯公已作乞米帖，陶令旋尋儲粟瓶。親舊依然眼相向，故應特地爲吾青。
覓蠹椽 高登
顧影低徊祇自憐，怕寒時聳作詩肩。全家食粥已數月，坐客無氈今幾年。君劈槽燒當止酒，我和琴爨况無絃。雪中送炭從來事，况爾羈躬覓蠹椽。
小原欲歸 高登
潮頰香醪暈醉紅，𩍐敲歸路勒青驄。水涵萬頃曾孫稼，月逗盈衿少女風。大誤平生緣畫足，無聊中夜祇書空。擬將方宇難論事，直扣天門問化工。
立冬道中 高登
黄茅時節瘴煙濃，人在山凹第幾重。梁竦負才徒感慨，嵇康賦性本疏慵。此生自斷天休問，吾道頻年世不容。會脫幘巾還自隱，鹿門妻子慣相從。
言懷 高登
歸去東皋獨荷犁，筆床書卷有兒持。一無可意身將老，百不如人心自知。夢寐摩娑元結頌，經從省憶少陵詩。體膚餓盡天應錯，依舊臞然山澤姿。
九日 高登
塞雁南飛度戍樓，一聲天地有餘秋。家連滄海難窮目，人在蠻荒欲盡頭。莫效涓埃裨國計，况無毛髮爲身謀。所須菽水能多少，蹤跡飄然不繫舟。
病中雜興  其一 高登
溶溶瘴霧暗朝暾，咫尺山關號鬼門。疾病年年不相貸，朱顔凋盡赤心存。
病中雜興  其二 高登
垂老飄零萬里餘，肌膚瘦盡鬢毛疏。皇恩若許歸山去，豆地雖存不解鋤。
病中雜興  其三 高登
不羨雲霄欲網羅，百年人物總相磨。死如歸耳生如寄，造物從今奈我何。
病中雜興  其四 高登
九死窮荒一病翁，曉來猶怯北窗風。誰知葵藿傾心切，待到日輪升太空。
病中雜興  其五 高登
不辭南北嘆飄零，俯仰乾坤一草亭。鳶墮水中從沓沓，鴻飛天外自冥冥。
病中雜興  其六 高登
長袖深藏批敕手，短筇斜倚作詩肩。有時極目愧遼漢，興在孤鴻落照邊。
病中雜興  其七 高登
病損腰圍減未休，二毛垂領颯先秋。夢中那復化爲蝶，林下不妨問鬬牛。
病中雜興  其八 高登
口腹相煎亦可羞，饑來欲食飽還憂。一編地下我無用，須學留侯辟穀不。
上元 高登
情感此宵元切恨，遣懷高唱一聲歌。清澄月滿鋪逵路，烜赫蓮開未綠荷。觥酒滯時追伴侶，袖香凝處想紈羅。更深候望遥腸斷，爽約人歸不我過。
句  其一 高登
瘴侵玉骨終難起，魂斷巫山永不歸。
句  其二 高登
無邪煩艾子，有慍賴桐孫。
雜詩六首  其一 李若水
風流李東山，磊落孔北海。身逐煙雲飛，名與日月在。彼哉世上兒，平生抱慚悔。雖云官爵高，當以羊豕待。
雜詩六首  其二 李若水
門前誰剝啄，云有故人至。殷勤具雞黍，莫辭今日醉。人生若飆馳，世事等鱗次。區區百無益，杯酒差可貴。故人首肯之，愛吾言有味。
雜詩六首  其三 李若水
一飽百念休，挈席坐朝陽。陶然四肢春，興與飲酒長。夢蝶鼻聲小，捫虱衣縫光。雖非北窗下，亦足傲羲皇。
雜詩六首  其四 李若水
相如貧立壁，淵明老經邱。文字照千祀，何人與之儔。我生造化間，一萍寄洪流。收心短檠底，要陪古人遊。
雜詩六首  其五 李若水
明月如幽人，邈有出世姿。吾欲從之遊，開門曳藤枝。得酒袖自舉，賞此一段奇。人生要行樂，戚戚竟何爲。君看李太白，高風謝塵羈。
雜詩六首  其六 李若水
禦戎如禦寇，愛民如愛子。豈不有公卿，脆弱非所倚。吾君儻擇賢，何病不可理。
諸剎以水激磑磨殊可觀爲賦此詩 李若水
疊石壅寒派，滿流瀉迴溪。誰將方便智，成此圓妙機。輪輻互高下，波濤鬰翻飛。磨牙遞旋斡，磑杵紛昂低。玉粒已粲粲，瓊花亦霏霏。術存機械巧，利澤成博施。試語漢陰老，使知渾沌非。惟當善用心，功與天地齊。
離家 李若水
曙風入修檐，宿靄度遥嶺。遊子戀庭闈，延此須臾景。臨行懶加衣，上馬晨煙冷。歧路白日忙，氣候清夜永。前途寡親友，所晤唯瘦影。長風儻或借，逸翰當少騁。不然早旋歸，柴門保孤靜。
獄平堂 李若水
掌獄貴持平，萬議不能破。夫子乃名堂，無愧橫案坐。皇家美化醲，小人亦寡過。朱墨儻餘暇，不妨歌楚些。
綠漪軒遇雨與任才仲定韻賦 李若水
才到綠漪軒，逸興小寰宇。岸斜水自環，樹缺山爲補。眼界萬象入，佳處難悉數。天公厭人閑，惱以催詩雨。凉飆拍窗戶，殘熾敢予侮。雲脚漏夕陽，反學新月吐。麈尾散銀毫，茶面噴雪乳。茲遊神所靳，而我已多取。何時理扁舟，歸作雲山主。
中秋不見月二首  其一 李若水
明月如君子，隱見自有時。頑雲巧障之，光耀不得施。賞心無復樂，對酒翻成悲。樹頭號秋風，日夜無停期。胡不驅頑雲，放出玉一規。而乃窗几間，空將亂帙吹。
中秋不見月二首  其二 李若水
明月自不老，古今同一時。尋常賞心薄，萬里清光施。茲夕反雲翳，庭烏亦長悲。人生得意處，每每乖所期。神仙不可學，富貴不可規。此心恐未了，付與秋風吹。
平川道中 李若水
客子結征衣，伺明鞭瘦馬。時平路無虞，年豐村有社。歸雁嘶層雲，饑烏啄平野。牆花初壓枝，橋柳已盈把。春岸坐漁人，曉隴來耕者。風埃政無聊，懷抱何由寫。
秋風 李若水
疏風舞天際，坐覺秋容開。新凉萬金直，竟從何許來。修梧脫老葉，槭槭投空階。故人渺雲水，音徽諒難諧。政恐歲華晚，便與人意乖。脫巾漉初熟，聊以洗此懷。
送公實兄赴省試 李若水
吾君邁周王，於今盛文化。學郎紛萬輩，戰藝雙闕下。公乎筆如椽，風雨供飛灑。燕楚何足吞，此行定應霸。三世守墨莊，一朝騰紙價。况值求賢秋，宣室政延賈。輕雲飛隴頭，車輪去如馬。快哉上林春，杯酒須勤把。
謁束先生廟 李若水
弔古懷騷人，接轡黄榆路。疏風吹廣原，馬首飛埃度。荒祠止道旁，古木寒鴉聚。入門煙素橫，虛壁丹青污。再拜休廡下，追誦補亡句。興餘歸袖翻，低雲掛秋暮。
次韻和友人竹石 李若水
厚德鎮囂浮，才高謝羈束。所賦雖不均，而皆堪比玉。此君非俗姿，終朝看不足。客至亦忘歸，裊裊茶烟綠。
受誓戒 李若水
秋月浄如璧，影著烏帽寒。殘夢未辭睫，疲駑兀難安。龍津橋下路，燈火半斕斑。中臺門已敞，風細簾幕乾。有司謹苛禮，高人窘微官。
書懷 李若水
客裏百無營，一室等方丈。行藏沙漠邊，志節煙霄上。歸思入新吟，閑愁付佳釀。何當把瘦藤，江山樂清放。
題畫 李若水
羃羃護雲衣，巉巉露山骨。老木依蒼岩，密布蔭清樾。乞我片席地，脫巾露華髮。橫竹呼秋風，脩藤步明月。茲焉甘終老，夢斷帝京闕。何必學王郎，昂首但拄笏。
次韻雍節夫留別 李若水
東風政摇蕩，百鳥爭春鳴。長亭楊柳弱，廣陌芳草平。遊子動行色，辛勤奔皇京。利名悲末路，合散笑浮生。望望陟前陂，隕涕空含情。勉哉振長策，扶摇雲翼輕。
紅梅 李若水
東風一戲劇，會使紅綠爭。粲粲牆角花，朝霞翦芳英。自憐冰雪志，猥與桃杏并。未應素節改，但覺羞顔頳。孤標翳塵土，疏香掩蓬荆。遊蜂頗知己，飛繞千回輕。其奈逐臭夫，對之白眼橫。主人情不薄，愛君成瘦生。今來攝從事，吏課殊少程。何時把杯酒，一洗千枯榮。
次韻李子建春雨 李若水
玄雲駕雨來，垂垂勢未已。雙袖貯疏凉，六幕浄餘滓。錦飄風撼花，玉逗水循軌。窗峯碧巑巑，隴麥青靡靡。詩人筆欲髠，行子步難跬。虀鹽老青衫，文字亂烏几。咄咄怪書空，嗚嗚熱浮耳。不肯卧南陽，剛學蟄龍起。
何德休設冰茶 李若水
火雲撲不滅，餘熾欲燒天。江山散白日，草木含蒼烟。瑠璃八尺浄，邀我北窗眠。但問風雌雄，姑謝酒聖賢。明冰沃新茗，妙飲誇四筵。休論水第一，凜然香味全。凉飚生兩腋，坐上徑欲仙。塵襟快洗滌，詩情拍天淵。憑君杯勺許，置我崑閬前。搜攪玉雪腸，醞釀雲錦篇。
次韻李子建苦熱 李若水
金鎔日影活，絮擘雲態癡。石膚然欲碎，禾末焦自萎。絲脆蛛停網，花枯蜜守脾。竹粉欠新潤，溪毛收故滋。瓠尊資酒釅，蘄席便軀肥。土膏龜坼裂，雨勢淚漣洏。革履委弗御，葛巾欹不持。松陰良可就，逭暑旋題詩。
夜坐與高子文分韻得月字 李若水
笑問空中雲，乞我今夕月。我是方外人，得此清興發。翩然駕黄鵠，飛入白銀闕。
言志 李若水
我拙畏吏事，觀書度晨夕。過眼輒成誦，掩卷不再歷。荒怪探禹穴，幽邈窺孔壁。俯首滯銅印，朋儕屢貽責。皇朝采疏逖，龐洪流慶澤。英俊藹雲趨，參隸金門籍。而我老紅塵，棄置誰復惜。徑欲賦歸歟，吳門晦聲跡。
秋懷  其一 李若水
西風響窗扉，炎火煩一掃。天清露華滋，妍碧謝庭草。旅懷良獨難，缺月窺檐間。呼兒漉新酒，强欲朱衰顔。
秋懷  其二 李若水
鷗鳥戀江湖，麋鹿戀林藪。十年異鄉客，臨風一搔首。田園幸好在，三徑荒稂莠。何當愜歸興，短鉏還入手。
秋懷  其三 李若水
破扇委高壁，病骨蘇微凉。羅階竹千挺，秀質頎而長。呼奴約疏箔，窗几延翠光。欠伸睡稍足，夕影上東牆。
秋懷  其四 李若水
疏筠易秋威，冉冉受風雨。芙蕖抱枯香，頳顔羞不遇。草木自衰榮，歲月誰寒暑。老人岸烏紗，清坐閱今古。
秋懷  其五 李若水
風高天宇寒，朝來幾鴻過。長鋏訴新懷，短檠續舊課。霜梧觸階稜，鏗然警癡坐。吾髮半已白，功名况么麽。
秋懷  其六 李若水
風細雲動鱗，雨餘山弄姿。淵明短籬下，漸覺秋芳萎。歲華任自老，酒杯亦須持。種種愧古人，此段差可期。
秋懷  其七 李若水
楚客賦秋風，表表千載師。衙官生惡謗，此語將誰欺。我欲踐逸軌，每苦抽思遲。譬彼款段足，焉能馳險巇。
秋懷  其八 李若水
今古等朝暮，宇宙同咫尺。安得坐忘人，相從遊八極。神仙六鰲背，富貴一蟬翼。君其儻悟此，在在獲所適。
蓬萊行 李若水
君是神仙人，應識蓬萊路。願將塵土客，共向蓬萊去。蓬萊高高東海東，煙波渺渺鞭飛龍。窗間棋罷一笑許，扶桑倒影千度紅。刀圭絳雪從君得，天風泠泠吹兩腋。竊桃小兒竟安在，乘駿天人何處覓。尚聞金母呼衆靈，瑶池夜晏千雲軿。金檛玉斧散光景，鳳歌鸞舞流芳馨。低頭再拜謝君力，謝君洗我塵土腥。千歲還家作鶴語，朝市不知人姓丁。
次顔博士遊紫羅洞五首  其一 李若水
愛君秀句輕封侯，恨不捧杖從君遊。高人豈合世間著，紫羅洞邊能少留。我今癡坐數椽底，飽閱炎凉祇如此。何當一葉弄雲濤，鷗鳥請盟波影裏。顔郎才思天下無，亦與我輩同朝晡。故鄉蕭疏不堪說，秋風落日號羣狐。百年駸駸行且樂，不必華堂圍繡幕。爛醉出門霜月孤，荷鍤休隨任填壑。
次顔博士遊紫羅洞五首  其二 李若水
長藤呵路多公侯，我輩不應來宦遊。平生流涎向雲水，此心已往形獨留。黄沙霏霏烏帽底，三載長安飽嘗此。何如閑把一莖絲，坐釣澄江月明裏。採芝仙人今豈無，踏遍山腰日已晡。白雲可衣蘭可佩，禦寒不必思豐狐。人生此段差可樂，風御徑須遊六幕。夜深何處鳳簫聲，留得餘音傳萬壑。
次顔博士遊紫羅洞五首  其三 李若水
休著青衫謁五侯，徑覓拄杖山中遊。故山別來鬢毛禿，一飽累人成久留。碧嶂巉巉雲影底，儻得破茅甘老此。孤猿野鶴舊時聲，却到主人清夢裏。囊中試檢一錢無，但吟秀句忘朝晡。子夜沈沈甕無蟻，秋風策策裘非狐。得遂清閑貧亦樂，矯首飛鴻度天幕。隔溪應復有幽人，踏月相從嘯林壑。
次顔博士遊紫羅洞五首  其四 李若水
自憐無骨可封侯，漫來學省陪英遊。逸興未忘河朔飲，羈蹤已分周南留。久負雲山竟緣底，百指饑寒良坐此。鬢毛蒼蒼已難揀，何時却到雲山裏。休問歸囊金有無，采芝酌水延朝晡。未要學仙跨威鳳，况肯作詩嘲訓狐。藜杖芒鞋樂復樂，老藤懸花當羅幕。月明須上最高峯，橫竹一聲秋萬壑。
次顔博士遊紫羅洞五首  其五 李若水
金印如斗封王侯，何如爛漫江南遊。山能不老閱今古，雲自無心忘去留。我似孤松蟠澗底，斤斧之餘流落此。輕便却羨無根蓬，隨風直上青霄裏。壺中變態何所無，色色略同朝與晡。千里飛蠅政緣驥，百獸畏虎元非狐。置是休論且行樂，明月張燈天展幕。更持北斗𣂏酒泉，澆我胸中萬邱壑。
謝人惠魚兔蟹 李若水
昔時藜莧田隴頭，近時虀鹽學舍裏。腹不成癭腸有雷，何郎萬錢其敢企。當年守株披褐衣，亦嘗臨淵羨赬尾。餘力種黍延霜螯，計拙謀粗何足紀。罷官三月突無煙，兩親白頭欠甘旨。此身分爲饑所驅，旋秣羸驂訴知己。蓬萊高人愛詩客，邀坐綠齋嘗玉蟻。敢嫌寸祿消息遲，數品珍羞供一喜。秦丞相追上蔡遊，張步兵對秋風起。盜鄰吏部手持杯，三子風流未當鄙。還家掃甑洗刀砧，大飫老饕沾婢使。邇來送米鄰無僧，長是覆羹窮有鬼。區區一飽豈易得，何時檳榔澡吾耻。君不見魯公從人乞鹿脯，留得銀鉤照千祀。猶勝金馬避世人，九尺長身饑欲死。
贈疊山老匠 李若水
山翁七十頭如雪，胸中泰華巧盤折。平生兩手展不盡，臨老更欲矜奇絕。吾家有堂面危壁，衮衮黄埃眼界窄。呼來摶沙淺拂黛，倏驚突出千峯碧。倚藜矯首一長吟，蕭然徑與人寰隔。何當諱姓吳門去，踏遍東南萬山春。
送唐彥英 李若水
一鞭行色黄榆路，望斷遥天垂地處。嗚嗚流水如有情，瀉我離愁向東去。
竹宮長句 李若水
斷雲托月天南東，夢魂初下蓬萊峯。繞街敲金戒天曉，烏帽遡凉奔竹宮。神明之囿嚴且邃，踵門已覺塵凡空。溫溫妙友隔窗語，徐徐好日當庭紅。案頭書帙萬卷富，門外簾影三秋風。東家所慎蓋先此，小人曷敢不精衷。緋衣贊者趣行事，升降拜起莊微躬。丁東環佩衆泉咽，熒煌星斗千炬烘。瘦羊端笑古人細，肥馬暫逐兒曹雄。指日欃槍落天外，告廟還看禮更豐。
村婦謠 李若水
村婦相將入城去，呵之不止問其故。我聞官中新糶米，比似民間較錢數。常平常平法甚良，先帝惠澤隆陶唐。願爾官吏且勤守，無使斯民流異方。
伐桑歎 李若水
村家愛桑如愛兒，問爾伐此將何爲。幾年年荒欠官債，賣薪輸賦免鞭笞。來春葉子應不惡，鄰家宜蠶有衣著。我獨凍坐還歔欷，長官打人血流地。
春日途中 李若水
詩書學郎風騷客，奚奴控馬黄塵陌。頹陽半嶺促歸鴉，斷雲無意橫山碧。樹頭白塔孤城小，東風幾度行人老。夾路桃花春雨餘，落紅萬點無人掃。
村家引 李若水
村翁七十倚柴扉，手障夕陽望牧兒。牧兒歸來問牛飽，屋東幾畝田未犂。鄰老相邀趁秋社，神巫簫鼓歡連夜。明年還似今年熟，更拚醉倒籬根下。
贈陳承務 李若水
白馬津北千里疆，郡縣交錯旗布方。廣平僻峙黄流旁，蓄兵萬指紅滿倉。守將恃才政弗臧，公掊私取貪如狼。扼兵之喉奪其糧，掊克帑藏資晏荒。羣兇叫呶計則狂，敢以寸草驕太陽。遂擁鷙猛爲主張，遂嚴統押分隊行。遂排武庫擇刃鋩，絳巾繡裳馬龍驤。縻執守將如驅羊，面疏隱惡衆踣傷。傳呼戒關戍城隍，枚計豪戶恣劫攘。金珠之餘重弗將，老稚踐蹂紛驚惶。潛掛巨索投壕牆，小斯流血大仆僵。或坐暗室遮屏床，或走曲巷雜病尪。九重聞之駭非常，急詔將士趨衡漳。鯨奔虎吼未就韁，擇肉而食誰敢當。陳侯半世耽文章，再隨計吏觀國光。才則有餘命不償，時吐憤氣干穹蒼。古人一言靖猾强，牋簡萬世名飛揚。誰能幽窗勘鉛黄，俯與羣蟻爭毫芒。乃袖空手赴賊場，吾有寸舌充劍槍。剖析禍福聲琅琅，儻昏不從死亦昌。輦錢五萬倡厥鄉，少頃倚疊平山岡。徽長鉤大餌鮮香，彼其喁喁果爭嘗。戢牙伏爪威弭藏，再拜稱謝君策良。徑取渠帥衆共戕，氛霾卷剝清風颺。萬室相賀歡聲長，微斯人兮吾俱亡。姓名朝夕奏未央，帝曰太守乏惠康。幾使赤子罹禍殃，予嘉汝節敵秋霜。錫之京秩厲勤王，圖厥後效吾所望。忠義之風久微茫，君今與古爭煌煌。我作此詩備遺忘，會有史筆流芬芳。
農夫歎 李若水
傷哉野老村下居，瘠田幾畝聊自鉏。卒歲辛勤輸稅外，倒囷試量無斗儲。牽衣索飯兒啼苦，婦姑相將挑葉煮。携家趁食奔四方，拚却餓死官路旁。
醉中偶題 李若水
小人拙直頗近真，放論動取兒曹嗔。何似飲醇澆舌本，醉來卧唱江南春。
徐太宰生日 李若水
潭潭相府開日邊，瑞光錯落勝非煙。珊鞭皂帽千騎聯，袖中各有崧高篇。惟公妙年少比肩，筆底詞藻爭春妍。千佛經上名高懸，層霄未許孤鴻鶱。牛刀稍奏驚九天，召對紫殿席爲前。舌本治道如湧泉，重瞳屢矚眷予偏。駸駸臺省難淹延，徑躋政府持論堅。彼姦不容外蕃宣，寺人炎炎國柄專。力嘗抗之甘下遷，吾道不行乃命邅。豈能俯首學阿諞，青雲斜飛二十年。皇家累聖寶籙傳，太平推在商周先。金人穹帳鄰幽燕，覘我弛備紛振鞭。長驅近甸羅戈鋋，赤子枕藉吁可憐。肉食者鄙議拘攣，金帛寶玩平山巔。併割三鎮充垂涎，縣官聰明新位乾。搜舉真相窮八埏，公鎮北門惠化沿。左右國人皆曰賢，賜環歸來胡不遄。父老泣把衣裙牽，白麻疏詔光台躔。挈提宇宙歸陶甄，西北兩路尚控弦。雖有盟好數棄捐，民貧到骨瘼未痊。宿弊如毛費除蠲，仁祖良規人所便。熙豐法誤今判然，斡旋鴻鈞須至權。規規小手徒自纏，昔欲裕民反招愆。茲其時矣盍勉旃，無使治行專潁川。上天有意扶危顛，俾公之壽自綿綿，不須辟穀學神仙。
開德天王臺詩 李若水
還家十日坐井底，北風吹我上高臺。亭亭寒日光彩薄，幕空雲影低徘徊。半折老木卧崖腹，銜枯野鵲時到來。沙飛客眼展不盡，雉樓向我爭崔嵬。故人天涯雲水隔，童背酒壺聊自開。胸中疊砢澆不下，旁人已嘲紅滿腮。西湖百步水作界，北城萬瓦煙成堆。十年黄土涴雙足，把筇今日踏霜苔。登高能賦我輩事，莫惜淡墨留牆隈。後日重來拂石坐，山陰陳迹空自哀。
謝劉德謙惠疊翠峰詩 李若水
我聞劉綱古仙子，此郎無乃渠耳孫。平生邱壑有真趣，脫口誤與兒輩論。杖藜乘興繞山腹，撥碎松影尋雲根。一拳疏翠萬巒足，見之驚喜雙頰溫。挈來珍護等完璧，浸以清泚供金盆。窗前細看坐忘食，冷碧尚带煙嵐痕。斗量明珠問君買，刮我十年塵眼昏。莫學衛公作癡計，苛戒直欲傳後昆。高懷脫落萬事細，一笑付余無吝言。手捫心玩挽歸興，夜來清夢驚哀猿。
歸家 李若水
隴頭一片白雲飛，僕乎束裝吾欲歸。故人故人莫强挽，篋中流塵昏淚衣。淚衣雖昏尚堪著，庭前兒戲慈顔樂。官高如天印如斗，問君此樂應還有。
夜坐瓶忽成韻作詩記之 李若水
虛堂夜坐燈微明，家無婢子誰學笙。徐而得之笑絕倒，數杴爐火圍短罌。君勢炎炎方得計，緣底不平爲此鳴。詩人耳冷教坊樂，蟲歌蛙吹聊娛情。天公有意慰酸冷，勺水便成鸞鳳聲。抽牽狂緒挽不斷，呼兒漉酒飛銀觥。須臾火盡竟何有，枕書酣卧衰顔頳。尚疑魂夢带餘想，齁齁鼻息旁人驚。
捕盜偶成 李若水
去年宋江起山東，白晝橫戈犯城郭。殺人紛紛翦草如，九重聞之慘不樂。大書黄紙飛敕來，三十六人同拜爵。獰卒肥驂意氣驕，士女駢觀猶駭愕。今年楊江起河北，戰陣規繩視前作。嗷嗷赤子陰有言，又願官家早招却。我聞官職要與賢，輒啗此曹無乃錯。招降况亦非上策，政誘潛兇嗣爲虐。不如下詔省科繇，彼自歸來守條約。小臣無路捫高天，安得狂詞裨廟略。
題趙進夫勝軒詩 李若水
山色堆藍重，水光拖練寒。主人看不足，終日憑欄干。
震山巖 李若水
翠石黏雲濕，寒巖带蘚深。樹函懷古意，水印讀書心。經濟神猶在，幽棲逕可尋。青氈吾舊物，稅駕卧山陰。
博士舉陳東秀才雪詩云已成堆積勢應費掃除功句甚佳惜不見其全數日雪作無事輒用其韻 李若水
寒意連朝進，祥霙萬里通。潔身原有道，潤物又成功。餘靄猶吞日，狂飆漫走空。田翁鉤膝語，貧裏幸年豐。
送行 李若水
去意浮長汴，離懷詠曉燈。明時非不遇，幽黜坐無能。歲月驚雙鬢，林泉許曲肱。從今藏羽翼，敢復覬飛騰。
種荔枝核有感 李若水
荔子欲傳種，他年養老饕。試將千顆植，已喜寸萌高。豈耐雪霜苦，空慚澆灌勞。何殊茂陵客，藏核種蟠桃。
別向德深 李若水
歲晚霜風勁，束裝千里行。別離交義重，老大宦情輕。歧路共人遠，關山空月明。旗亭有濁酒，揮淚與君傾。
次韻高子文留別 李若水
之子欲西笑，我懷難具陳。從來妙風雅，此去脫埃塵。擬倩杯中物，暫留燈下人。可堪分手處，月色半林新。
途中 李若水
馬足疲長路，林端霽色開。客程經十驛，村酒只三杯。病葉迎秋落，疏雲送雨回。何當旋故里，趁日坐牆隈。
次韻高子文秋盡懷歸 李若水
把酒送秋去，此懷難具陳。十年江海夢，一几簿書塵。自歎栖栖者，誰憐落落人。淵明歸思切，籬菊带霜新。
太行道中 李若水
千山倚奇峭，十日寄登臨。宇宙蜂房小，功名虎穴深。詩多馬上得，家只夢中尋。頭白雙親健，飄零寸草心。
次韻李嗣表夜坐 李若水
霜梧一葉落，塵鬢幾莖秋。夜久燈仍暗，人閒室自幽。文書遮眼具，仕宦活身謀。此話有誰領，寸心橫百憂。
次韻高子文村居 李若水
幽人厭城市，結屋近松蘿。一笛秋風急，千岩晚照多。竹根鄰叟醉，牛背牧兒歌。笑殺青雲友，朝紳換短蓑。
次韻宋周臣留別 李若水
行旌此去隔關山，頓覺幽齋笑語闌。後夜月明空似水，孤桐橫膝向誰彈。
秋日書齋 李若水
晝閑人靜睡相尋，幽鳥時時薦好音。喚起新秋一襟恨，南窗摇膝費孤吟。
夜坐 李若水
暮凉浮座暑光微，竹底風來暗舉衣。假寐不知清夜久，掛檐星斗向人稀。
春日郊外  其一 李若水
毿毿官柳綠藏鴉，傍郭人煙三五家。見說今年寒食好，踏青歸路看梨花。
春日郊外  其二 李若水
誰家臨水亞朱扉，樓外風閑柳線垂。昨夜濛濛春雨小，杏花開到背陰枝。
次韻高子文 李若水
歸計茫然殊未涯，倦遊日久似無家。十年燈火有何效，贏得眼前生眩花。
用張濟川所舉詩韻漫作 李若水
經霜落葉金堆地，過雨奇峯碧滿門。要識豐年在何處，牧兒橫笛下煙村。
次韻王深之二首  其一 李若水
事縱未涯心已老，山雖許遠夢能歸。團蒲穩坐亦不惡，捫虱工夫趁早暉。
次韻王深之二首  其二 李若水
酒薄僅能浮頰赤，燈寒故意學山青。新來鼻觀無遮礙，覺得功名一味腥。
次韻張濟川二首  其一 李若水
澗底戰骸霜雪枯，籠煙萬瓦半荒墟。流離赤子馬前泣，爭問九重知也無。
次韻張濟川二首  其二 李若水
父老霑襟訟不平，千岩鬼哭亂泉聲。烏鳶誤飽忠義肉，點檢戰功誰眼明。
喜雪 李若水
皇家有道歲不惡，雪花如絮千里飛。老農誇殺麥本綠，一杯湯餅令汝肥。
次韻公實兄途中 李若水
斷雲橫碧暗平野，落照曳紅明遠村。回首半天雲破處，一眉新月報黄昏。
從趙彥特求茶 李若水
飯餘日影轉修廊，欹枕桐花墮小窗。爲覓春風洗殘夢，要令詩思敵澄江。
西遊 李若水
綠暗紅疏春事休，此身孑孑又西遊。不堪回首斜陽外，一片黄雲萬古愁。
次韻馬循道春懷 李若水
何郎風味梅花瘦，楚客孤高蕙草芳。二子寥寥去人遠，一編青竹姓名香。
次韻倪巨濟春懷  其一 李若水
青衫一領縛閑身，飽識官街肥馬塵。昨日友生雙鯉至，怪人不憶故溪春。
次韻倪巨濟春懷  其二 李若水
近郭一廛殊未涯，不堪眼底又春華。宦遊趁食負慚色，大似田頭拾粒鴉。
江行值暴風雨 李若水
風狂雨暗舟人懼，自委神明志不邪。投得葦灣波浪息，岸頭煙火近人家。